Document ID: 32011R0678

ΚΑΝΟΝΙΣΜΌΣ (ΕΕ) αριθ. 678/2011 ΤΗΣ ΕΠΙΤΡΟΠΉΣ
της 14ης Ιουλίου 2011
για την αντικατάσταση του παραρτήματος II και την τροποποίηση των παραρτημάτων IV, IX και XI της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την έγκριση μηχανοκίνητων οχημάτων και των ρυμουλκούμενών τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Οδηγία-πλαίσιο)
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση μηχανοκίνητων οχημάτων και των ρυμουλκούμενών τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (1), και ιδίως το άρθρο 39 παράγραφος 2 και το άρθρο 39 παράγραφος 3,
Εκτιμώντας τα ακόλουθα:
(1)
Η οδηγία 2007/46/ΕΚ θεσπίζει ένα εναρμονισμένο πλαίσιο που περιέχει τις διοικητικές διατάξεις και τις γενικές τεχνικές απαιτήσεις για όλα τα νέα οχήματα, τα συστήματα, τα κατασκευαστικά στοιχεία και τις χωριστές τεχνικές μονάδες. Ειδικότερα, περιλαμβάνει τους ειδικούς ορισμούς σχετικά με οχήματα που είναι αναγκαίοι για τη σωστή λειτουργία του ευρωπαϊκού συστήματος έγκρισης τύπου.
(2)
Ένας από τους στόχους της οδηγίας 2007/46/ΕΚ είναι να επεκτείνει το ευρωπαϊκό σύστημα έγκρισης τύπου οχημάτων σε όλες τις κατηγορίες οχημάτων. Το παράρτημα II της οδηγίας 2007/46/ΕΚ που περιλαμβάνει τους αναγκαίους ειδικούς ορισμούς πρέπει να ανασχεδιαστεί έτσι ώστε να λάβει υπόψη την τεχνική πρόοδο. Συνεπώς, είναι αναγκαίο να τροποποιηθούν οι υφιστάμενοι ορισμοί ή να θεσπιστούν νέοι ορισμοί.
(3)
Η πείρα δείχνει ότι τα ισχύοντα κριτήρια για τον καθορισμό κατά πόσο ένα νέο μοντέλο οχήματος πρέπει να θεωρηθεί νέος τύπος είναι πολύ αόριστα. Αυτή η έλλειψη βεβαιότητας μπορεί να καθυστερήσει την εφαρμογή νέων απαιτήσεων που ορίζονται στη νομοθεσία της ΕΕ όσον αφορά νέους τύπους οχημάτων. Επιπλέον, η πείρα δείχνει ότι είναι δυνατόν να παρακαμφθεί η νομοθεσία της ΕΕ για μικρές σειρές, υποδιαιρώντας έναν τύπο οχήματος σε διάφορους επιμέρους τύπους βάσει διαφορετικών εγκρίσεων. Συνεπώς, ο αριθμός νέων οχημάτων που μπορεί να τεθεί σε λειτουργία στην ΕΕ βάσει του καθεστώτος για μικρές σειρές μπορεί να υπερβεί τον αριθμό αυτό που επιτρέπεται. Συνεπώς, είναι σημαντικό να καθοριστεί ποια τεχνικά χαρακτηριστικά του οχήματος πρέπει να χρησιμοποιούνται ως κριτήρια για τον ορισμό του τι συνιστά νέο τύπο.
(4)
Σύμφωνα με τις αρχές που διαφυλάσσονται στις ανακοινώσεις της Επιτροπής με τίτλο σχέδιο δράσης «Απλούστευση και βελτίωση ρυθμιστικού περιβάλλοντος» (2) και πρόγραμμα δράσης για τη «μείωση του διοικητικού φόρτου στην Ευρωπαϊκή Ένωση» (3) κρίνεται σκόπιμο να εξεταστούν εκ νέου τα κριτήρια που πρέπει να χρησιμοποιηθούν για τον ορισμό των μεταβλητών και των εκδόσεων στο πλαίσιο τύπου οχήματος με σκοπό τη μείωση του διοικητικού φόρτου που επιβάλλεται στους κατασκευαστές οχημάτων. Αυτό θα είχε ως αποτέλεσμα, επιπλέον, να καταστεί η διαδικασία έγκρισης τύπου πιο διαφανής για τις αρμόδιες αρχές των κρατών μελών.
(5)
Δεδομένων των τάσεων παγκοσμιοποίησης στον τομέα της αυτοκινητοβιομηχανίας, το έργο του «Παγκόσμιου φόρουμ για την εναρμόνιση των κανονισμών οχημάτων» - «η ομάδα εργασίας 29 (WP.29)» - καθίσταται όλο και περισσότερο σημαντικό. Καθώς είναι ουσιαστικό, προκειμένου να πληρούνται οι συστάσεις της ομάδας υψηλού επιπέδου CARS 21, να ενσωματωθούν κανονισμοί της Οικονομικής Επιτροπής των Ηνωμένων Εθνών για την Ευρώπη (UNECE) στο δίκαιο της ΕΕ ή ακόμα και να αντικατασταθούν οι οδηγίες και οι κανονισμοί της ΕΕ από κανονισμούς της UNECE καθώς και να ενσωματωθούν οι παγκόσμιοι τεχνικοί κανονισμοί στο δίκαιο της ΕΕ, θα πρέπει να εξασφαλιστεί η συνεκτικότητα της νομοθεσίας της ΕΕ με τους κανονισμούς της UNECE.
(6)
Δεδομένου του έργου εναρμόνισης που βρίσκεται σε εξέλιξη στο πλαίσιο του «Παγκόσμιου φόρουμ για την εναρμόνιση των κανονισμών οχημάτων», είναι ουσιώδες να ληφθούν υπόψη οι πιο πρόσφατες εξελίξεις που ορίζονται στο ψήφισμα αριθ. R.E. 3 σχετικά με την ταξινόμηση και τον ορισμό των μηχανοκίνητων οχημάτων και ρυμουλκουμένων στο πλαίσιο της συμφωνίας της UNECE σχετικά με την έγκριση ομοιόμορφων προδιαγραφών για τροχοφόρα οχήματα, εξοπλισμό και μέρη που μπορούν να τοποθετηθούν και/ή να χρησιμοποιηθούν σε τροχοφόρα οχήματα καθώς και τους όρους για αμοιβαία αναγνώριση των εγκρίσεων που χορηγούνται με βάση τις εν λόγω προδιαγραφές (αναθεωρημένη συμφωνία του 1958) καθώς και το ειδικό ψήφισμα S.R. 1 σχετικά με τους κοινούς ορισμούς των κατηγοριών, μαζών και διαστάσεων των οχημάτων στο πλαίσιο της συμφωνίας UNECE σχετικά με τη δημιουργία παγκόσμιων τεχνικών οργανισμών για τροχοφόρα οχήματα, εξοπλισμό και εξαρτήματα που μπορούν να τοποθετηθούν και/ή να χρησιμοποιηθούν σε τροχοφόρα οχήματα («παράλληλη συμφωνία 1998»). Μόνο η συμπερίληψη των εν λόγω εξελίξεων στην οδηγία-πλαίσιο μπορεί να εξασφαλίσει την ορθή λειτουργία του ευρωπαϊκού συστήματος έγκρισης τύπου. Συνεπώς, είναι αναγκαίο να θεσπιστούν νέα κριτήρια για τον καθορισμό κατά πόσο ένας τύπος οχήματος πρέπει να κατηγοριοποιηθεί στην κατηγορία «Μ» ή στην κατηγορία «Ν».
(7)
Σύμφωνα με το άρθρο 8 του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (4), τα κράτη μέλη καλούνται να τηρούν μητρώο με δεδομένα σχετικά με, μεταξύ άλλων, τον τύπο, την παραλλαγή και την έκδοση κάθε συγκεκριμένου οχήματος όσον αφορά τις ειδικές εκπομπές του CO2 για όλα τα νέα οχήματα που ταξινομούνται στην επικράτεια τους. Είναι σημαντικό να καθοριστούν τα κριτήρια σύμφωνα με τα οποία ένα ελαφρό όχημα πρέπει να εγκριθεί ως όχημα M1 ή ως όχημα N1. Τα κριτήρια αυτά πρέπει να είναι αντικειμενικά και να συνιστούν κατευθυντήριες γραμμές για τους κατασκευαστές οχημάτων καθώς και για τις αρχές έγκρισης τύπου και ταξινόμησης. Σύμφωνα με το άρθρο 13 παράγραφος 4 του κανονισμού (ΕΚ) αριθ. 443/2009, πρέπει να επισημαίνεται η παρουσία καινοτόμων τεχνολογιών που ενισχύουν περαιτέρω τη μείωση εκπομπών CO2. Η επισήμανση αυτή θα πρέπει να επιτυγχάνεται μέσω ενός «κωδικού» που χορηγείται στο όχημα από τον κατασκευαστή, έτσι ώστε κάθε τύπος/παραλλαγή/έκδοση να αντιστοιχεί σε ενιαία σειρά καινοτόμων τεχνολογιών. Η επισήμανση των εν λόγω καινοτόμων τεχνολογιών θα πρέπει έτσι να είναι δυνατή από τον ορισμό του τύπου - παραλλαγής - έκδοσης. Συνεπώς, είναι σκόπιμο να προστεθεί η αντίστοιχη εγγραφή στο παράρτημα II της οδηγίας 2007/46/ΕΚ.
(8)
Καθώς ο τύπος του αμαξώματος πρέπει να προσδιορίζεται στο πιστοποιητικό συμμόρφωσης, το οποίο προορίζεται να διευκολύνει την ταξινόμηση νέων οχημάτων στα κράτη μέλη, με τη χρήση εναρμονισμένων κωδικών για κάθε είδος αμαξώματος θα πρέπει να συνιστά απλούστευση στη διαδικασία εγγραφής. Ένας κατάλογος κατάλληλων κωδικών θα πρέπει να χορηγηθεί στα είδη αμαξώματος προκειμένου να καταστεί δυνατή η αυτοματοποιημένη επεξεργασία στοιχείων.
(9)
Καθώς τα ρυμουλκούμενα που έχουν σχεδιαστεί ειδικά για μεταφορά ανώμαλου φορτίου δεν μπορούν να ικανοποιήσουν όλες τις διατάξεις των ρυθμιστικών πράξεων που παρατίθενται στο παράρτημα IV της οδηγίας 2007/46/ΕΚ οι οποίες απαιτείται να τηρούνται για το σκοπό της ευρωπαϊκής έγκρισης τύπου, είναι σκόπιμο τα εν λόγω ρυμουλκούμενα να περιληφθούν στην κατηγορία των οχημάτων ειδικών σκοπών, δεδομένων των τεχνικών χαρακτηριστικών τους. Για τους σκοπούς έγκρισης τύπου θα πρέπει να καθοριστεί απλοποιημένο σύνολο κανόνων, έτσι ώστε να καταστεί δυνατή η έγκριση τύπου τους σε ευρωπαϊκό επίπεδο. Συνεπώς, είναι αναγκαίο να προστεθεί ένα νέο προσάρτημα στο παράρτημα XI της οδηγίας 2007/46/ΕΚ.
(10)
Επί του παρόντος βρίσκονται σε εξέλιξη νέες τεχνικές εξελίξεις για να αντιμετωπίσουν τη ζήτηση νέων λύσεων όσον αφορά τη μεταφορά εμπορευμάτων. Συνεπώς, είναι αναγκαίο να περιληφθούν νέοι ορισμοί στη νομοθεσία-πλαίσιο, έτσι ώστε να επιτραπεί να καθοριστούν, στη συνέχεια, κατάλληλοι τεχνικοί κανόνες στις σχετικές ρυθμιστικές πράξεις που απαριθμούνται στο παράρτημα IV ή XI της οδηγίας 2007/46/ΕΚ. Είναι σημαντικό να καταστεί σαφές ότι καμία έγκριση τύπου της ΕΚ δεν θα πρέπει να χορηγηθεί για τα οχήματα αυτά έως ότου η νομοθεσία έγκρισης τύπου τροποποιηθεί για τους σκοπούς αυτούς.
(11)
Σημειώθηκε σφάλμα στην έκδοση της οδηγίας 2010/19/ΕΕ της Επιτροπής, της 9ης Μαρτίου 2010, η οποία τροποποιεί την οδηγία 91/226/ΕΟΚ του Συμβουλίου και την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, με σκοπό την προσαρμογή τους στην τεχνική πρόοδο όσον αφορά τα συστήματα αποτροπής της εκτόξευσης νερού από ορισμένες κατηγορίες μηχανοκίνητων οχημάτων και των ρυμουλκουμένων τους (5) με σκοπό την προσαρμογή τους στην τεχνική πρόοδο όσον αφορά τα συστήματα κατά της εκτόξευσης νερού από ορισμένες κατηγορίες μηχανοκίνητων οχημάτων και των ρυμουλκουμένων τους, εφόσον τα παραρτήματα IV και XI της οδηγίας 2007/46/ΕΚ τροποποιήθηκαν επίσης από την εν λόγω οδηγία. Τα εν λόγω παραρτήματα είχαν αντικατασταθεί προηγουμένως από τον κανονισμό (ΕΚ) αριθ. 1060/2008 της Επιτροπής, της 7ης Οκτωβρίου 2008, για αντικατάσταση των παραρτημάτων I, III, IV, VI, VII, XI και XV της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Οδηγία-πλαίσιο) (6). Για λόγους ασφάλειας δικαίου κάθε μερική τροποποίηση των εν λόγω παραρτημάτων πρέπει στο εξής να εισάγεται μόνον με κανονισμό. Καθώς το αντίστοιχο άρθρο 2 της οδηγίας 2010/19/ΕΕ απαλείφθηκε με την απόφαση 2011/415/ΕΕ της Επιτροπής, της 14ης Ιουλίου 2011, για τη διόρθωση της οδηγίας 2010/19/ΕΕ η οποία τροποποιεί την oδηγία 91/226/ΕΟΚ του Συμβουλίου και την oδηγία 2007/46/ΕΚ του Ευρωπαϊκού Κοινοβουλίου και του Συμβουλίου, με σκοπό την προσαρμογή τους στην τεχνική πρόοδο όσον αφορά τα συστήματα κατά της εκτόξευσης νερού από ορισμένες κατηγορίες μηχανοκίνητων οχημάτων και των ρυμουλκουμένων τους, όσον αφορά την τροποποίηση των παραρτημάτων της οδηγίας 2007/46/ΕΚ (7), προκειμένου να επανορθωθεί το σφάλμα αυτό, είναι σκόπιμο να υλοποιηθούν οι τροποποιήσεις που προηγουμένως περιέχονταν στο εν λόγω άρθρο μέσω του παρόντος κανονισμού.
(12)
Με σκοπό την εξασφάλιση της σωστής λειτουργίας του συστήματος έγκρισης τύπου, κρίνεται σκόπιμη η επικαιροποίηση των παραρτημάτων της οδηγίας 2007/46/ΕΚ προκειμένου να προσαρμοστούν στην εξέλιξη των επιστημονικών και τεχνικών γνώσεων.
(13)
Κρίνεται επίσης σκόπιμο να επικαιροποιηθούν τα παραρτήματα της οδηγίας 2007/46/ΕΚ, έτσι ώστε να καθοριστούν τεχνικές απαιτήσεις για τα οχήματα ειδικού σκοπού που πρόκειται να λάβουν έγκριση τύπου.
(14)
Καθώς οι διατάξεις των εν λόγω παραρτημάτων είναι αρκετά λεπτομερείς και δεν απαιτούν από τα κράτη μέλη περαιτέρω μέτρα μεταφοράς στο εθνικό δίκαιο, κρίνεται, επομένως, σκόπιμη η αντικατάσταση του παραρτήματος ΙΙ και η τροποποίηση των παραρτημάτων IV, IX και XI μέσω κανονισμού σύμφωνα με το άρθρο 39 παράγραφος 8 της οδηγίας 2007/46/ΕΚ.
(15)
Το παράρτημα II θα πρέπει να αντικατασταθεί και τα παραρτήματα IV, IX και XI θα πρέπει να τροποποιηθούν αντίστοιχα.
(16)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής μηχανοκίνητων οχημάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η οδηγία 2007/46/ΕΚ τροποποιείται ως εξής:
1)
Το παράρτημα II αντικαθίσταται από το κείμενο που παρατίθεται στο παράρτημα I του παρόντος κανονισμού.
2)
Το παράρτημα IV τροποποιείται όπως παρατίθεται στο παράρτημα II του παρόντος κανονισμού.
3)
Το παράρτημα IX τροποποιείται όπως παρατίθεται στο παράρτημα III του παρόντος κανονισμού.
4)
Το παράρτημα XI τροποποιείται όπως παρατίθεται στο παράρτημα IV του παρόντος κανονισμού.
Άρθρο 2
Ο παρών κανονισμός δεν καθιστά άκυρη καμία έγκριση τύπου που χορηγήθηκε πριν από τις 29 Οκτωβρίου 2012 ούτε εμποδίζει την επέκταση παρόμοιων εγκρίσεων.
Άρθρο 3
1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται σε νέους τύπους οχημάτων για τους οποίους θα χορηγηθεί έγκριση στις και μετά τις 29 Οκτωβρίου 2012.
Ωστόσο, οι απαιτήσεις που ορίζονται στο παράρτημα II και στα σημεία 1 και 2 του παραρτήματος IV ισχύον από τις 9 Απριλίου 2011.
2. Κατά παρέκκλιση από την παράγραφο 1 δεύτερο εδάφιο, οι κατασκευαστές μπορούν από τις 4 Αυγούστου 2011 να εφαρμόζουν κάθε διάταξη του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Ιουλίου 2011.

Labels: 7
8